

VLADA REPUBLIKE HRVATSKE

Zagreb, 28. studenoga 2024.

**PREDLAGATELJ:** Ministarstvo financija

**PREDMET:** Prijedlog zaključka kojim se prihvaća Izvješće o ispunjavanju ključnih etapa i ciljnih vrijednosti iz Nacionalnog plana oporavka i otpornosti 2021.-2026. za razdoblje svibanj-listopad 2024.

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 3. Zakona o Vladi Republike Hrvatske ("Narodne novine", br. 150/11, 119/14, 93/16, 116/18, 80/22 i 78/24), a u vezi s točkom IX. stavkom 2. Odluke o koordinaciji aktivnosti unutar okvira za gospodarsko upravljanje Europske unije (''Narodne novine'', br. 135/24) Vlada Republike Hrvatske je na sjednici održanoj \_\_ studenoga 2024. godine donijela

**Z A K L J U Č A K**

1. Prihvaća se Izvješće o ispunjavanju ključnih etapa i ciljnih vrijednosti iz Nacionalnog plana oporavka i otpornosti 2021.-2026. za razdoblje svibanj-listopad 2024., u tekstu koji je Vladi Republike Hrvatske dostavilo Ministarstvo financija aktom, KLASA: 470-03/24-01/10, URBROJ: 513-09-03-24-12 od dana 22. studenoga 2024. godine.

2. Zadužuje se Ministarstvo financija da u suradnji s Uredom predsjednika Vlade Republike Hrvatske o ovom Zaključku, na odgovarajući način, izvijesti sva nadležna tijela državne uprave.

PREDSJEDNIK

mr. sc. Andrej Plenković

KLASA:

URBROJ:

Zagreb,

**Obrazloženje**

Europski semestar je godišnji postupak koordinacije gospodarskih i socijalnih politika EU-a. Tijekom semestra države članice Europske unije usklađuju svoje proračunske i gospodarske politike s ciljevima i pravilima dogovorenima na razini Europske unije. S istim ciljem države članice u okviru Europskog semestra usklađuju svoje proračunske i gospodarske politike s ciljevima i pravilima dogovorenima na razini Europske unije te definiraju i provode niz reformi koje potiču rast.

Hrvatska je svoje ključne strukturne reforme i ulaganja utvrdila Nacionalnim planom oporavka i otpornosti 2021.-2026. (NPOO), koji je Vijeće EU-a usvojilo Provedbenom odlukom o odobrenju ocjene NPOO-a Hrvatske od 28. srpnja 2021. godine.

Izrada NPOO-a bila je odgovor na gospodarske i socijalne posljedice pandemije koronavirusa te je cilj bio gospodarstvo i društvo učiniti održivijim, otpornijim i spremnijim za izazove i prilike koje donose zelena i digitalna tranzicija. Navedeno je glavni cilj i Mehanizma za oporavak i otpornost kojim je Europska komisija za provedbu reformi i povezanih ulaganja državama članicama na raspolaganje stavila značajna bespovratna sredstava i povoljne zajmove.

Sukladno Odluci o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. - 2026. ("Narodne novine", br. 78/21), Ministarstvo financija, u suradnji s Uredom predsjednika Vlade, priprema izvješća o provedbi Nacionalnog plana oporavka i otpornosti 2021.-2026. (NPOO). Jednom mjesečno na zatvorenom dijelu sjednice Vlade izvještava se članove Vlade o provedbi NPOO-a, a polugodišnje se podnosi pisano izvješće.

Obveza izrade predmetnog Izvješća proizlazi iz točke IX. stavka 2. Odluke o koordinaciji aktivnosti unutar okvira za gospodarsko upravljanje Europske unije ("Narodne novine", br. 135/24). Do sada se o provedbi NPOO aktivnosti polugodišnje izvještavalo u okviru polugodišnjeg izvješća o provedbi Nacionalnog programa reformi. S obzirom na to da je u travnju 2024. godine revidiran Okvir za ekonomsko upravljanje EU koji je stupio na snagu 30. travnja 2024. i da se nacionalni program reforme kao takav u 2024. nije donosio ovim Izvješćem prikazan je napredak u provedbi NPOO-a i ostvarenje ključnih etapa i ciljnih vrijednosti planiranih u sklopu šestog, sedmog i osmog zahtjeva za povlačenjem sredstava.